Document ID: 32012D0043

KOMISSION TÄYTÄNTÖÖNPANOPÄÄTÖS,
annettu 25 päivänä tammikuuta 2012,
luvan antamisesta Tanskan kuningaskunnalle tehdä sopimuksia Grönlannin ja Färsaarten kanssa Tanskan ja kummankin näistä alueista välillä tehtävien varainsiirtojen pitämisestä Tanskan sisällä tapahtuvina varainsiirtoina Euroopan parlamentin ja neuvoston asetuksen (EY) N:o 1781/2006 nojalla
(tiedoksiannettu numerolla K(2012) 141)
(Ainoastaan tanskankielinen teksti on todistusvoimainen)
(2012/43/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maksajaa koskevien tietojen toimittamisesta varainsiirtojen mukana 15 päivänä marraskuuta 2006 annetun Euroopan parlamentin ja neuvoston asetuksen (EY) N:o 1781/2006 (1) ja erityisesti sen 17 artiklan,
ottaa huomioon Tanskan kuningaskunnan pyynnön,
sekä katsoo seuraavaa:
(1)
Tanska esitti joulukuussa 2006 pyynnön saada soveltaa asetuksen (EY) N:o 1781/2006 17 artiklan 1 kohdassa säädettyä poikkeusta varainsiirtoihin, jotka tapahtuvat toisaalta Tanskan ja Grönlannin ja toisaalta Tanskan ja Färsaarten välillä. Pyyntö sai lopullisen muotonsa huhtikuussa 2011.
(2)
Tanskan ja Grönlannin ja Tanskan ja Färsaarten välillä tehtyjä varainsiirtoja on asetuksen (EY) N:o 1781/2006 17 artiklan 2 kohdan mukaisesti pidetty väliaikaisesti Tanskan sisäisinä varainsiirtoina joulukuuta 2006 alkaen.
(3)
Jäsenvaltioille ilmoitettiin 27 päivänä huhtikuuta 2011, että komissio katsoi saaneensa tarpeelliset tiedot Tanskan esittämien pyyntöjen arvioimiseksi.
(4)
Grönlanti ja Färsaaret eivät kumpikaan kuulu Euroopan unionin alueeseen sellaisena kuin se on määritelty Euroopan unionista tehdyn sopimuksen 52 artiklassa ja Euroopan unionin toiminnasta tehdyn sopimuksen 355 artiklassa, mutta ne kuuluvat Tanskan valuutta-alueeseen. Näin ollen Grönlanti ja Färsaaret täyttävät asetuksen (EY) N:o 1781/2006 17 artiklan 1 kohdan a alakohdassa säädetyn edellytyksen.
(5)
Grönlannin ja Färsaarten maksupalveluntarjoajat osallistuvat suoraan Tanskan maksu- ja selvitysjärjestelmiin (joko Kronos tai Sumclearing). Näin ollen ne täyttävät asetuksen (EY) N:o 1781/2006 17 artiklan 1 kohdan b alakohdassa säädetyn edellytyksen.
(6)
Sekä Grönlanti että Färsaaret ovat sisällyttäneet omiin oikeudellisiin määräyksiinsä säännökset, jotka vastaavat asetuksen (EY) N:o 1781/2006 säännöksiä, erityisesti Grönlanti maksajaa koskevien tietojen toimittamisesta 21 päivänä huhtikuuta 2010 antamallaan lailla N:o 399 ja maksajaa koskevien tietojen toimittamisesta 19 päivänä toukokuuta 2010 antamallaan lailla N:o 6 ja Färsaaret maksajaa koskevien tietojen toimittamisesta 17 päivänä kesäkuuta 2008 antamallaan lailla N:o 467 ja sen osalta 1 päivänä kesäkuuta 2010 antamallaan muutoslailla N:o 579.
(7)
Grönlanti ja Färsaaret ovat hyväksyneet lainsäädäntöä, joka tukee moitteettoman rahanpesun torjuntajärjestelmän luomista. Grönlannissa tämä lainsäädäntö koostuu erityisesti rahanpesun ja terrorismin rahoittamisen ehkäisemistä koskevista toimenpiteistä 30 päivänä elokuuta 2010 annetusta kuninkaallisesta asetuksesta N:o 1034 ja rahanpesun ja terrorismin rahoittamisen ehkäisemistä koskevista toimenpiteistä 19 päivänä toukokuuta 2010 annetusta laista N:o 5. Färsaarilla rahanpesun torjuntaa koskeva lainsäädäntö koostuu erityisesti rahanpesun ja terrorismin rahoittamisen ehkäisemistä koskevista toimenpiteistä 29 päivänä tammikuuta 2010 annetusta kuninkaallisesta asetuksesta N:o 79 ja rahanpesun ja terrorismin rahoittamisen ehkäisemistä koskevista toimenpiteistä 9 päivänä kesäkuuta 2008 annetusta laista N:o 56 ja siihen 26 päivänä toukokuuta 2010 tehdyistä muutoksista.
(8)
Grönlannissa ja Färsaarilla on voimassa asianmukainen lainsäädäntö, jotta sellaisille luonnollisille henkilöille tai oikeushenkilöille, jotka mainitaan Yhdistyneiden Kansakuntien tai Euroopan unionin asiaa koskevissa luetteloissa, voidaan määrätä taloudellisia seuraamuksia.
(9)
Sekä Grönlannissa että Färsaarilla on siis voimassa samat säännöt kuin asetuksessa (EY) N:o 1781/2006 säädetään ja niiden maksupalveluntarjoajien edellytetään noudattavan kyseisiä sääntöjä, joten mainitun asetuksen 17 artiklan 1 kohdan c alakohdan edellytys täyttyy.
(10)
Sen vuoksi on aiheellista myöntää Tanskalle tämän pyytämä poikkeus.
(11)
Tanskan ja Grönlannin välillä tehtävissä sopimuksissa olisi varmistettava, että yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY (2) ja erityisesti sen 25 ja 26 artiklaa noudatetaan.
(12)
Tässä päätöksessä säädetyt toimenpiteet ovat rahanpesun ja terrorismin rahoittamisen vastaisen komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Annetaan Tanskan kuningaskunnalle lupa tehdä toisaalta Grönlannin ja toisaalta Färsaarten kanssa sopimus, jonka mukaan Tanskan ja Grönlannin ja Tanskan ja Färsaarten välillä tehtäviä varainsiirtoja pidetään Tanskan sisällä tapahtuvina varainsiirtoina asetuksen (EY) N:o 1781/2006 soveltamiseksi.
2 artikla
Tämä päätös on osoitettu Tanskan kuningaskunnalle.
Tehty Brysselissä 25 päivänä tammikuuta 2012.

Labels: 2
18
15